मुख्यमंत्री हरीश रावत ने जिला पंचायतों की मजबूती के लिये जिला पंचायत अध्यक्षों से अपने संसाधनोें के विकास पर ध्यान देने की अपेक्षा की है। उन्होंने जिला पंचायतों को एक्ट के अनुसार कार्यवाही हेतु नियम बनाने पर भी ध्यान देने को कहा। उन्होंने कहा कि जिला पंचायतों को जिला सेक्टर के अधीन विभिन्न विभागों के छोटे निर्माण व मरम्मत आदि के कार्याें के लिये कार्यदायी संस्था बनाये पर भी विचार किया जायेगा। मंगलवार को बीजापुर हाउस में विभिन्न जनपदों के जिला पंचायत अध्यक्षों से भेंट के दौरान मुख्यमंत्री श्री रावत ने कहा कि जिला पंचायतों के संबंध में पूर्व में जो निर्णय लिये गये है, उनका अनुपालन शीघ्र हो इसके लिये अधिकारियों को उन्होंने निर्देश दिये है। उन्होंने कहा कि जिला पंचायतों के सड़क आदि से संबंधित प्रस्तावों पर भी शीघ्र कार्यवाही की जायेगी। उन्होंने प्रमुख सचिव ग्राम्य विकास को इस संबंध में शीघ्र कार्यवाही को कहा। मुख्यमंत्री श्री रावत ने कहा कि जिला पंचायतें अपने संसाधनों को बढ़ाने पर ध्यान दें ताकि जिला पंचायतें आर्थिक रूप से सुदृढ़ हो सके। जिला पंचायतों को भवन आदि की व्यवस्था के संबंध में भी उन्होंने आवश्यक कार्यवाही का आश्वासन दिया। बैठक में पंचायतीराजमंत्री प्रीतम सिंह, मुख्य सचिव शत्रुघ्न सिंह, प्रमुख सचिव मनीषा पंवार, सचिव वित्त अमित नेगी सहित विभिन्न जनपदों के जिला पंचायत उध्यक्ष उपस्थित थे।